Na podlagi tretje točke prvega odstavka 68. člena in tretjega odstavka 70. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US in [3/22](http://www.uradni-list.si/1/objava.jsp?sop=2022-01-0014) – ZDeb; v nadaljevanju ZJU) ter prvega odstavka 25. člena Zakona o delovnih razmerjih (Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722), [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [119/21](http://www.uradni-list.si/1/objava.jsp?sop=2021-01-2550) – ZČmIS-A, [202/21](http://www.uradni-list.si/1/objava.jsp?sop=2021-01-4069) – odl. US, [15/22](http://www.uradni-list.si/1/objava.jsp?sop=2022-01-0215), [54/22](http://www.uradni-list.si/1/objava.jsp?sop=2022-01-1186) – ZUPŠ-1, 114/23 in 136/23 – ZIUZDS v nadaljevanju ZDR-1) objavlja Republika Slovenija Ministrstvo za kulturo, Maistrova 10, 1000 Ljubljana, javno objavo za zasedbo prostega uradniškega delovnega mesta za določen čas:

**PODSEKRETAR (šifra DM 593)** **v Direktoratu za razvoj kulturnih politik, Sektorju za raziskave, razvoj in medpodročno povezovanje**

Delovno razmerje bo sklenjeno za določen čas, do 30. 9. 2029 oziroma do zaključka aktivnosti projekta, s polnim delovnim časom, za izvajanje nalog na projektu »Vzpostavitev razvojne pisarne za kulturno-umetnostno vzgojo«.

Kandidati, ki se bodo prijavili na prosto delovno mesto, morajo poleg splošnih pogojev, ki jih določajo predpisi s področja delovnega prava, izpolnjevati še naslednje pogoje:

* končano najmanj visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja);
* 6 let delovnih izkušenj;
* opravljen strokovni izpit iz upravnega postopka prve stopnje;
* znanje uradnega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat magisterij znanosti, doktorat oziroma zaključen specialistični študij.

Izbrani kandidat, ki nima opravljenega strokovnega izpita iz upravnega postopka, mora le-tega opraviti najkasneje v roku treh mesecev po sklenitvi pogodbe o zaposlitvi, v skladu s tretjim odstavkom 31. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13 in 175/20 – ZIUOPDVE).

Delovne naloge izbranega kandidata na delovnem mestu bodo:

* neposredna pomoč predstojniku pri vodenju oziroma izvajanju strokovnih nalog na področju kulturno-umetnostne vzgoje (v nadaljevanju: KUV);
* vodenje in sodelovanje v internih projektnih skupinah ter medresorskih, mednarodnih, nacionalnih in drugih strokovnih skupinah s področja KUV;
* samostojno izvajanje strokovnih nalog na področju KUV na nacionalni, regijski in lokalni ter medresorski ravni;
* samostojna priprava najzahtevnejših razvojnih dokumentov, analiz, predlogov razvojnih projektov, poročil in drugih zahtevnih gradiv s področja KUV in kulturne politike;
* strokovno spremljanje razvoja KUV na mednarodni ravni, sodelovanje pri pripravi mednarodnih dokumentov na področju KUV in njihove implementacije na nacionalni ravni;
* koordiniranje nalog znotraj in izven ministrstva z deležniki za potrebe razvoja KUV;
* vodenje in sodelovanje v najzahtevnejših projektnih skupinah;
* samostojno oblikovanje sistemskih rešitev in drugih najzahtevnejših gradiv;
* samostojno opravljanje drugih najzahtevnejših nalog, ki vsebinsko in organizacijsko sodijo v projekt "Vzpostavitev razvojne pisarne za kulturno-umetnostno vzgojo";
* vodenje in odločanje v upravnih postopkih na prvi stopnji.

Prednost pri izbiri bodo imeli kandidati s poznavanjem in delovnimi izkušnjami:

* na področju kulture oziroma kulturno-umetnostne vzgoje, kar kandidat dokazuje s priloženim seznamom referenc oziroma opisom delovnih izkušenj.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;

2. pisno izjavo o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj; v izjavi kandidat navede datum sklenitve in datum prekinitve delovnega razmerja pri posameznemu delodajalcu, ter kratko opiše delo, ki ga je opravljal pri tem delodajalcu;

3. izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

4. izjavo, da za namen tega zaposlitvenega postopka dovoljuje Ministrstvu za kulturo pridobitev podatkov iz prejšnje točke tega razpisa iz uradne evidence.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

**Prijava na prosto delovno mesto mora biti obvezno pripravljena na obrazcu** **JO 100-7/2025-3340, ki je priloga te javne objave, z natančno izpolnjenimi vsemi rubrikami in izjavami.**

Izbranemu kandidatu se bodo na delovnem mestu podsekretar določile pravice in dolžnosti glede na uradniški naziv podsekretar, brez imenovanja v naziv. Z izbranim kandidatom bo sklenjena pogodba o zaposlitvi za določen čas do 30. 9. 2029 oziroma do zaključka aktivnosti na projektu »Vzpostavitev razvojne pisarne za kulturno-umetnostno vzgojo«, s polnim delovnim časom. Izbrani kandidat bo delo opravljal na uradniškem delovnem mestu podsekretar, v uradnih prostorih Ministrstva za kulturo, Maistrova 10, 1000 Ljubljana.

 Zaposlitev sofinancirata Republika Slovenija in Evropska unija. Sredstva so zagotovljena v okviru operacije »Vzpostavitev razvojne pisarne za kulturno-umetnostno vzgojo«, iz Evropskega socialnega sklada ESS+.

Kandidat vloži prijavo v pisni obliki, ki jo pošlje v zaprti ovojnici z označbo: »za javno objavo za prosto delovno mesto podsekretar, šifra DM 593« na naslov: **Ministrstvo za kulturo, Maistrova 10, 1000 Ljubljana.**

Rok za vlaganje prijav je **14 dni** po objavi te javne objave na Zavodu RS za zaposlovanje in na osrednjem spletnem mestu državne uprave (https://www.gov.si/zbirke/delovna-mesta/). Za pisno obliko prijave šteje tudi elektronska oblika, poslana na elektronski naslov: [gp.mk@gov.si](mailto:gp.mk@gov.si), pri čemer veljavnost prijave ni pogojena z elektronskim podpisom.

Informacije v zvezi z javno objavo daje Vesna Rifelj, tel. št. 01/369-59-73, informacije o delovnem področju pa daje mag. Nataša Bucik, tel. št. 01/369-58-41.

V besedilu objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.

Številka: 100-7/2025-3340-1 Ministrstvo za kulturo

Datum: 20. 2. 2025